**Rámcová dohoda**

**o poskytnutí služby na odborné prehliadky a odborné skúšky zdvíhacích zariadení**

uzavretá podľa § 269 ods. 2 a nasl. Obchodného zákonníka č. 531/1991 Zb.

v spojení s § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

**(ďalej len „Rámcová dohoda“)**

**Čl. I**

**Účastníci dohody**

Obchodné meno: **Bytový podnik mesta Košice, s.r.o.**

Sídlo: Južné nábrežie 13, 042 19 Košice

V mene ktorého koná: **Ing. Peter Vrábel, PhD.** – konateľ spoločnosti

IČO: 44  518 684

IČ DPH: SK 2022722075

Bankové spojenie: Všeobecná úverová banka, a.s.

IBAN: SK51 0200 0000 0030 7256 6955

Zapísaný: v Obchodnom registri Okresného súdu Košice I, oddiel: Sro, vložka číslo: 22846/V

E-mail: bpmk@bpmk.sk

Kontaktná osoba: Ing. Adela Liptáková, vedúca oddelenia správy objektov

+421 917 880 026, adela.liptakova@bpmk.sk

**(ďalej len „Objednávateľ“)**

a

Obchodné meno:

Sídlo:

V mene ktorého koná:

IČO:

DIČ:

IČ DPH:

Bankové spojenie:

IBAN:

Zapísaný:

E-mail:

Kontaktná osoba:

**(ďalej len „Poskytovateľ“)**

**(Objednávateľ a Poskytovateľ ďalej jednotlivo aj ako „Účastník dohody“ a spoločne aj ako „Účastníci dohody“)**

**Čl. II**

**Úvodné ustanovenia**

2.1 Zmluvné strany uzatvárajú túto rámcovú dohodu, predmetom ktorej sú: **„Odborné prehliadky a odborné skúšky zdvíhacích zariadení vrátane údržby v nebytových priestoroch v správe BPMK, s.r.o.“** - pre účely objednávateľa v súlade s obsahom tejto rámcovej dohody a v súlade s Výzvou na predloženie ponuky v rámci postupu verejného obstarávania podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ponukou poskytovateľa doručenou objednávateľovi dňa ................ 2022.

2.2 Poskytovateľ týmto prehlasuje, že je spôsobilý uzatvoriť rámcovú dohodu a plniť z nej záväzky vyplývajúce.

2.3 Účastníci dohody spoločne aj jednotlivo vyhlasujú, že pri plnení svojich povinností podľa tejto rámcovej dohody budú konať v zmysle zásady dobrej viery a pravidiel poctivého obchodného styku, ich práva a povinnosti obsiahnuté v tejto rámcovej dohode sú vzájomné, vyvážené a korešpondujúce. Účastníci dohody ďalej vyhlasujú, že túto rámcovú dohodu uzatvárajú v dobrej vôli a vylučujú úmysel poškodiť akékoľvek práva tretích osôb.

2.4 Účastníci dohody sa dohodli, že v prípade akéhokoľvek sporu medzi nimi budú tento spor riešiť v prvom rade vzájomnými rokovaniami za účelom dosiahnutia spoločnej dohody. Pokiaľ účastníci dohody nedospejú aj napriek vzájomnej snahe k dohode a vyčerpajú všetky možnosti mimosúdneho vyriešenia sporu, je ktorýkoľvek účastník dohody oprávnený domáhať sa svojich práv návrhom na príslušný súd.

**Čl. III**

**Predmet a účel rámcovej dohody**

3.1 Poskytovateľ sa zaväzuje za podmienok uvedených v tejto rámcovej dohode zaisťovať a vykonávať opatrenia za účelom udržovania technického stavu vysokej úrovne bezpečnosti a prevádzkyschopnosti zdvíhacích zariadení, ktoré sú uvedené v Prílohe č.1 tejto rámcovej dohody.

3.2 Počas platnosti tejto rámcovej dohody sa bude zadávanie zákaziek realizovať formou písomných objednávok. Objednávky bude objednávateľ vystavovať podľa aktuálnych potrieb a bude ich zasielať poskytovateľovi poštou alebo formou e-mailovej správy. Poskytovateľ potvrdí prijatie objednávky poštou alebo formou e-mailovej správy.

3.3 Predmetom tejto rámcovej dohody sú odborné prehliadky a odborné skúšky zdvíhacích zariadení vrátane údržby v nebytových priestoroch uvedené v Prílohe č.1 tejto rámcovej dohody, v súlade s ustanoveniami platných právnych predpisov a noriem, rešpektujúc prevádzkové podmienky a technológie jednotlivých zdvíhacích zariadení, na základe objednávky objednávateľa nasledovne:

* + 1. Pravidelné servisné činnosti, za cenu uvedenú v cenovej ponuke poskytovateľa, ktorá tvorí Prílohu č. 1 tejto rámcovej dohody, v rozsahu:

1. odborné prehliadky zdvíhacích zariadení v súlade s vyhláškou Ministerstva práce, sociálnych vecí a rodiny Slovenskej republikyč. 508/2009 Z. z. ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov (ďalej len „vyhláška č. 508/2009 Z. z.“),
2. odborné skúšky zdvíhacích zariadení v súlade s vyhláškou č. 508/2009 Z. z.,
3. opakované úradné skúšky (technická pomoc k zaisteniu týchto skúšok, vrátane ich objednania u príslušného inšpekčného orgánu v termínoch podľa príslušnej normy),
4. pravidelnú preventívnu údržbu, mazanie a čistenie zdvíhacích zariadení,
5. pohotovosť a vyslobodenie uviaznutých osôb nepretržite vrátane víkendov a sviatkov (výjazd k zdvíhaciemu zariadeniu a vykonanie vyslobodenia do 1 hodiny od nahlásenia na dispečing),
6. odstránenie bežných prevádzkových porúch,
7. technická asistencia (poradenstvo a školenie personálu objednávateľa),
8. dodávka drobného materiálu do 10 EUR bez DPH.
   * 1. Iné činnosti nad rámec pravidelných servisných činností poskytovaných na základe osobitnej objednávky podľa cenovej ponuky poskytovateľa:
9. odstránenie porúch väčšieho rozsahu (do 24 hodín po nahlásení poruchy urobiť diagnostiku poruchy a zabezpečiť jej následné odstránenie),
10. plánované opravy (napr. odstránenie po revíznych závadách a pod.),
11. iné (napr. výmena oleja do agregátu hydraulických výťahov a zariadení).

3.4 Objednávateľ si vyhradzuje právo podľa vlastnej potreby objednávať aj služby nad rámec pravidelných servisných činností (podľa bodu 3.3.1) a osobitných objednávok (podľa bodu 3.3.2) , ktoré nie sú priamo špecifikované v tejto rámcovej dohode podľa Prílohy č. 1 a ktorých vykonanie je povinné v súlade s vyhláškou č. 508/2009 Z. z. a ostatných súvisiacich právnych predpisov platných v Slovenskej republike.

3.5 V cene za poskytnutie predmetu zákazky poskytovateľ služieb zahrnie aj cestovné náklady.

**Čl. IV**

**Popis servisných služieb**

4.1 Odborné prehliadky zdvíhacieho zariadenia/zdvíhacích zariadení sú vykonávané v rozsahu a lehotách podľa vyhlášky č. 508/2009 Z. z., a to v závislosti od skupiny a druhu servisovaného zdvíhacieho zariadenia/servisovaných zdvíhacích zariadení. O vykonaní odbornej prehliadky bude poskytovateľom vyhotovený záznam v knihe kontrol výťahu, čím je splnená povinnosť poskytovateľa podľa § 16 ods. 2 vyhlášky č. 508/2009 Z. z.

4.2 Odborné skúšky zdvíhacieho zariadenia/zdvíhacích zariadení sú vykonávané v rozsahu a lehotách podľa vyhlášky č. 508/2009 Z. z., a to v závislosti od skupiny a druhu zdvíhacieho zariadenia/zdvíhacích zariadení servisovaného zdvíhacieho zariadenia/servisovaných zdvíhacích zariadení. O vykonaní odbornej skúšky bude poskytovateľom vyhotovený záznam v knihe kontrol výťahu, záznam z odbornej skúšky podľa vyhlášky č. 508/2009 Z. z. v rozsahu predpísanom príslušnými STN platnými v dobe výkonu odbornej skúšky, osvedčenie o skúške VTZ zdvíhacieho podľa vyhlášky č. 508/2009 Z. z. a odborné stanovisko podľa §14 ods. 1 písm. d) zákona č. 124/2006 Z. z. o bezpečnosti zdravia pri práci a o zmene a doplnení niektorých zákonov (ďalej len „zákon č. 124/2006 Z. z.“), čím je splnená povinnosť poskytovateľa podľa § 16 ods. 2 vyhlášky č. 508/2009 Z. z..

4.3 Pravidelná preventívna údržba zdvíhacieho zariadenia/zdvíhacích zariadení je súbor opatrení zameraných najmä na čistenie zdvíhacieho zariadenia/zdvíhacích zariadení od prevádzkových nečistôt, ktoré zdvíhacie zariadenie/zdvíhacie zariadenia produkuje/produkujú, na kontrolu stavu funkčnosti a prevádzkyschopnosti zdvíhacieho zariadenia/zdvíhacích zariadení, na nastavenie zdvíhacieho zariadenia/zdvíhacích zariadení a na dopĺňanie (nie výmenu) potrebných mazív v obvyklom rozsahu. Pravidelná preventívna údržba zdvíhacieho zariadenia/zdvíhacích zariadení sa vykonáva 1-krát za 3 mesiace, ak rámcová dohoda neustanovuje inak.

4.4 Pohotovostný dispečing je centrálny 24-hodinový pohotovostný dispečing poskytovateľa, na ktorý môže objednávateľ bezplatne nahlasovať poruchy zdvíhacieho zariadenia/zdvíhacích zariadení, požiadavky na vyprostenie osôb zaseknutých v kabíne zdvíhacieho zariadenia v priebehu jeho používania a ďalšie požiadavky týkajúce sa servisovaného zdvíhacieho zariadenia/servisovaných zdvíhacích zariadení. Každé hlásenie objednávateľa je monitorované a zaznamenané. Požiadavky na vyprostenie/vyslobodenie osôb uviaznutých v kabíne zdvíhacieho zariadenia je objednávateľ povinný nahlasovať na pohotovostný dispečing poskytovateľa.

4.5 Bežná prevádzková porucha je taká porucha zdvíhacieho zariadenia, ktorá vznikla v dôsledku bežnej prevádzky zdvíhacieho zariadenia, a ktorú je možné odstrániť operatívnym zásahom servisného mechanika poskytovateľa najmä formou nastavenia alebo zoradenia zdvíhacieho zariadenia, s prípadným využitím drobných náhradných dielov v maximálnej hodnote 10,- EUR bez DPH, a ktorej odstránenie trvá najviac jednu (1) hodinu. Drobné náhradné diely sú najmä žiarovky, pružinky, drobný spojovací materiál, poistky, skrutky a matice, nie však žiarivky a LED osvetlenie. Požiadavky na odstránenie bežných prevádzkových porúch je objednávateľ povinný nahlasovať na pohotovostný dispečing poskytovateľa. V prípade, ak pri nástupe na odstránenie bežnej prevádzkovej poruchy alebo v priebehu jej odstraňovania bude zistené, že nejde o bežnú prevádzkovú poruchu (tak ako je definovaná v texte vyššie), avšak túto poruchu je možné odstrániť operatívnym zásahom servisného mechanika poskytovateľa, bude takýto servisný výkon objednávateľovi účtovaný zvlášť, a to aktuálnou hodinovou zúčtovacou sadzbou poskytovateľa za každú začatú hodinu poskytovania tohto servisného výkonu (počnúc výjazdom servisného mechanika poskytovateľa na servisný zásah) a za každého servisného mechanika poskytovateľa zúčastneného na poskytovaní tohto servisného výkonu, vrátane ceny použitého materiálu. Odstránenie takejto poruchy písomne potvrdí zodpovedná osoba objednávateľa na zákazkovom liste - pracovnom doklade poskytovateľa. V prípade, ak zodpovedná osoba objednávateľa nebude v čase odstránenia takejto poruchy zastihnuteľná, v zákazkovom liste - pracovnom doklade sa uvedie „nezastihnutý" a takýto zákazkový list - pracovný doklad sa považuje za potvrdený.

4.6 Odborné poradenstvo spočíva v tom, že poskytovateľ na základe požiadavky objednávateľa oboznámi objednávateľa s výsledkami odborných prehliadok/odborných skúšok, resp. technickým stavom servisovaného zdvíhacieho zariadenia/servisovaných zdvíhacích zariadení spolu s vhodnými doporučeniami ohľadom vykonania potrebných opráv a/alebo iných zásahov na servisovanom zdvíhacom zariadení/servisovaných zdvíhacích zariadeniach. Zaučenie personálu objednávateľa vykonáva poskytovateľ max. 1-krát ročne (a to vždy len na základe predošlej osobitnej požiadavky objednávateľa) tým, že zaučí objednávateľom poverenú osobu/poverené osoby (v maximálnom počte 5 osôb) vo veci prevádzky, obsluhy a bezpečného používania zdvíhacieho zariadenia/zdvíhacích zariadení. Poskytovateľ je pri nahlasovaní požiadavky na zaučenie personálu povinný uviesť presný počet osôb, ktorých sa má toto zaučenie týkať.

4.7 Opakované úradné skúšky zdvíhacieho zariadenia/zdvíhacích zariadení sú vykonávané v rozsahu a lehotách podľa vyhlášky č. 508/2009 Z. z., a to v závislosti od skupiny a druhu zdvíhacieho zariadenia/zdvíhacích zariadení servisovaného zdvíhacieho zariadenia/servisovaných zdvíhacích zariadení. Poskytovateľ pre objednávateľa zabezpečí vykonanie opakovanej úradnej skúšky servisovaného zdvíhacieho zariadenia/servisovaných zdvíhacích zariadení nezávislou autorizovanou právnickou osobou, ktorej pri vykonaní tejto opakovanej úradnej skúšky poskytne potrebnú súčinnosť a technickú podporu. O vykonaní opakovanej úradnej skúšky bude medzi poskytovateľom a objednávateľom spísaný písomný protokol potvrdzujúci vykonanie opakovanej úradnej skúšky

4.8 Poruchy väčšieho rozsahu sú poruchy zdvíhacieho zariadenia, ktoré vznikli v priebehu prevádzky zdvíhacieho zariadenia a ktoré prekračujú rámec bežnej prevádzkovej poruchy podľa bodu 4.5. Medzi poruchy väčšieho rozsahu patria najmä, nie však výlučne, také poruchy zdvíhacieho zariadenia, ktoré boli spôsobené vandalizmom, nedodržaním podmienok prevádzky a údržby zdvíhacieho zariadenia, neodborným zásahom do zdvíhacieho zariadenia, hrubým alebo neobvyklým zaobchádzaním so zdvíhacím zariadením, opotrebením zdvíhacieho zariadenia, vyššou mocou alebo inou obdobnou udalosťou. Medzi poruchy väčšieho rozsahu patria aj vady zistené v priebehu odbornej prehliadky, odbornej skúšky alebo opakovanej úradnej skúšky zdvíhacieho zariadenia. Odstránenie poruchy väčšieho rozsahu písomne potvrdí zodpovedná osoba objednávateľa na zákazkovom liste - pracovnom doklade alebo na písomnom protokole poskytovateľa.

4.9 Plánované opravy a dostupnosť náhradných dielov - na základe osobitnej objednávky poskytovateľ vykonáva všetky plánované opravy (napr. odstránenie po revíznych závadách spojené s výmenou náhradných dielov a pod.)

**Čl. V**

**Cena a platobné podmienky**

5.1 Cena predmetu rámcovej dohody je stanovená maximálne **do vyčerpania finančného limitu, t.j. do 50.000,00 EUR bez DPH.** Cena za činnosti uvedené v bode 3.3.1 je uvedená v **prílohe č. 1** tejto rámcovej dohody. Účastníci dohody sa dohodli, že k fakturovanej cene za službu bude pripočítaná DPH podľa platných právnych predpisov.

5.2 Poskytovateľ bude fakturovať cenu za vykonanie činností uvedených v bode 3.3.1 po ukončení obdobia uvedeného v objednávke a cenu za vykonanie činností uvedených v bode 3.3.2 po ich vykonaní, na základe obojstranne potvrdeného pracovného výkazu, podpísaného poverenou osobou objednávateľa.

5.3 Splatnosť faktúr je do 60 dní od dátumu doručenia faktúry.

5.4 V prípade oneskorenia platby o viac ako 30 dní, poskytovateľ písomne upozorní objednávateľa na túto skutočnosť.

5.5 Pokiaľ oneskorenie platby presiahne 60 dní, je poskytovateľ oprávnený pozastaviť výkony až do splnenia pohľadávky. Upozornenie poskytovateľa obdrží objednávateľ najmenej 5 dní pred mesiacom pozastavenia týchto výkonov.

5.6 Poskytovateľ nepreberá žiadnu zodpovednosť za bezpečnosť prevádzky a akejkoľvek škody, ktorá vznikla objednávateľovi, alebo tretej osobe v dôsledku pozastavenia výkonov poskytovateľa, alebo odstúpenia od rámcovej dohody poskytovateľom.

**Čl. VI**

**Práva a povinnosti účastníkov dohody**

6.1 Objednávateľ sa zaväzuje predložiť dokumentáciu k jednotlivým zdvíhacím zariadeniam a zaistiť prístup k týmto zariadeniam.

6.2 Objednávateľ je povinný pri prevádzke výťahov dodržiavať ustanovenia príslušných právnych predpisov.

6.3 Poskytovateľ je povinný vykonávať opravy a údržbu zdvíhacích zariadení uvedených v Prílohe č. 1 tejto rámcovej dohody v súlade s platnými normami a všeobecne záväznými predpismi. Poskytovateľ zodpovedná pri vykonávaní činností podľa tejto rámcovej dohody za dodržiavanie predpisov o bezpečnosti a ochrane zdravia pri práci, o požiarnej ochrane a o ochrane životného prostredia.

6.4 Poskytovateľ sa zaväzuje zabezpečiť čistotou a poriadok pri vykonávaní činností podľa tejto rámcovej dohody.

6.5 Poskytovateľ nezodpovedá za bezpečnosť zdvíhacieho zariadenia v týchto prípadoch:

a) ak objednávateľ odmietne vykonanie prác bezpečnostného charakteru, alebo prác zabezpečujúcich prevádzku zariadenia podľa platných noriem a vyhlášky č. 508/2009 Z. z. v znení neskorších predpisov,

b) ak poskytovateľ zistí, že došlo k zmene účelu a spôsobu používania zdvíhacieho zariadenia, alebo strojovne,

c) ak sa zistia preukázateľne zásahy iných osôb na servisovanom zariadení.

6.6 Poskytovateľ sa zaväzuje zabezpečiť materiál potrebný na vykonanie činností v rozsahu potvrdenej objednávky. Na tento materiál a vykonanie činnosti poskytuje záruku v zmysle platnej legislatívy.

6.7 Poskytovateľ zodpovedá za riadne a včasné plnenie záväzkov vyplývajúcich z tejto zmluvy.

6.8 Objednávateľ má právo na bezplatné odstránenie vád a na úhradu sankcií, udelených zo strany štátneho orgánu, ktoré boli udelené, resp. mu vznikli v dôsledku porušenia povinností poskytovateľa podľa tejto rámcovej dohody.

6.9 Pohotovosť a nástup na opravu:

a) Pohotovostná služba je 24 hodín vrátane víkendov a sviatkov.

b) Vyslobodenie uviaznutých osôb – nástup poskytovateľa do 1 hodiny od nahlásenia.

c) Oprava resp. diagnostika poruchy - nástup poskytovateľa do 4 hodín od nahlásenia.

d) Ohlasovanie porúch na dispečing poskytovateľa tel. č.: +421 55 7871 345

e) Poverená a kontaktná osoba zo strany objednávateľa: Ing. Adela Liptáková, vedúca oddelenia správy objektov, +421 917 880 026, adela.liptakova@bpmk.sk.

f) Poverená a kontaktná osoba zo strany poskytovateľa:

**Čl. VII**

**Doba platnosti rámcovej dohody**

7.1 Táto rámcová dohoda sa uzatvára na **dobu** **určitú t.j. 24 mesiacov odo dňa účinnosti tejto rámcovej dohody, respektíve** **do vyčerpania finančného limitu vo výške 50.000,00 EUR bez DPH**, podľa toho ktorá z týchto skutočností nastane skôr. V prípade, ak dôjde k naplneniu finančného objemu zodpovedajúcemu tejto zákazke skôr ako uplynie doba uvedená v predchádzajúcej vete, objednávateľ bude o tejto skutočnosti písomne informovať poskytovateľa.

7.2 Táto rámcová dohoda zaniká uplynutím doby zmysle čl. VII bod 7.1, alebo písomnou dohodou účastníkov dohody, alebo výpoveďou alebo odstúpením od tejto rámcovej dohody. Výpovedná lehota je **jedno mesačná** a začína plynúť prvým dňom mesiaca nasledujúceho po doručení výpovede. Odstúpiť od tejto rámcovej dohody je možné len v prípadoch podľa tejto rámcovej dohody. Odstúpenie musí byť písomné a doručené druhému účastníkovi dohody, inak je neplatné. Odstúpenie je účinné dňom jeho písomného doručenia druhému účastníkovi dohody.

7.3 Objednávateľ má právo odstúpiť od tejto rámcovej dohody v prípade zistenia, že poskytovateľ nedodržiava kvalitu, rozsah a termín činností podľa potvrdenej objednávky.

7.4 Poskytovateľ má právo odstúpiť od tejto rámcovej dohody v prípadoch:

a) ak zistí zásahy iných osôb na zdvíhacom zariadení,

b) ak zistí pri vykonávaní činností podľa tejto rámcovej dohody nutnosť vykonania prác bezpečnostného charakteru, ktorých vykonanie objednávateľ odmietne,

c) v prípade zmeny účelu a spôsobu používania zdvíhacích zariadení bez predchádzajúceho prejednania,

d) v prípade omeškania objednávateľa s platbou viac ako 60 dní po dátume splatnosti.

**Čl. VIII**

**Sankcie rámcovej dohody**

8.1 Poskytovateľ je oprávnený požadovať od objednávateľa zaplatenie úroku z omeškania vo výške 0,04 % z fakturovanej sumy za každý i začatý deň omeškania v prípade nezaplatenia faktúry v rámci lehoty splatnosti podľa čl. V. bod 5.3 rámcovej dohody.

8.2 V prípade omeškania poskytovateľa s poskytnutím plnenia jeho záväzku v dohodnutej lehote má objednávateľ právo požadovať od poskytovateľa zaplatenie zmluvnej pokuty vo výške **20 €** za každý deň omeškania s plnením.

**Čl. IX**

**Mlčanlivosť a doručovanie**

9.1 Všetky písomnosti podľa tejto rámcovej dohody sa doručujú na adresu tak, ako je uvedená v záhlaví tejto rámcovej dohody, pokiaľ ktorýkoľvek účastník dohody písomným oznámením doručeným druhému účastníkovi dohody neoznámi zmenu adresy. Účastníci dohody sa dohodli, že každá písomnosť sa bude doručovať osobne k rukám oprávnenej osoby alebo poštou ako doporučená zásielka, táto sa považuje za doručenú aj v prípade, ak sa zásielka vráti druhému účastníkovi dohody ako nedoručená s poznámkou “adresát nezastihnutý v odbernej lehote“ alebo „adresát neznámy“ alebo „adresát nezastihnutý“, a to dňom podania zásielky na prepravu. Inak sa písomnosť považuje za doručenú dňom, keď je prevzatá osobne, alebo dvadsiatym dňom po dni, keď bola písomnosť podľa údajov účastníka dohody daná na poštovú prepravu. V prípade udalosti, ktorá neznesie odklad sa účastníci dohody zaväzujú navzájom informovať prostredníctvom e-mailu na adresy uvedené v tejto rámcovej dohode. Pre tento prípad sa má zato, že účastník dohody informoval druhého účastníka dohody dňom odoslania e-mailu.

9.2 Účastníci dohody sa zároveň zaväzujú oznamovať si navzájom akékoľvek zmeny údajov, ktoré sa ich týkajú a sú potrebné na prípadné uplatnenie oznámenia, najmä všetky zmeny týkajúce sa uzavretia tejto rámcovej dohody, zmenu, či zánik ich právnej subjektivity, adresu ich sídla, bydliska alebo miesta podnikania, bankového spojenia, vstup do konkurzného konania, reštrukturalizácie alebo likvidácie ktoréhokoľvek účastníka dohody. Ak niektorý účastník dohody nesplní túto povinnosť, nebude oprávnený namietať, že neobdržal akékoľvek oznámenie, a zároveň zodpovedá za akúkoľvek takto spôsobenú škodu.

9.3 Poskytovateľ sa zaväzuje zachovávať mlčanlivosť o všetkých skutočnostiach, ktorých zverejnenie by mohlo poškodiť záujmy objednávateľa. Záväzok zachovávať mlčanlivosť trvá neobmedzenú dobu po nadobudnutí účinnosti tejto rámcovej dohody a je nevypovedateľný. Týmto záväzkom mlčanlivosti nie je dotknuté zverejnenie tejto rámcovej dohody ako povinne zverejňovanej dohody.

**Čl. X**

**Záverečné ustanovenia**

10.1 Táto rámcová dohoda nadobúda platnosť dňom jej podpísania oboma účastníkmi dohody a účinnosť dňom po dni jej zverejnenia na webovom sídla objednávateľa www.bpmk.sk.

10.2 Táto rámcová dohoda je vyhotovená v  4 rovnopisoch, z toho 2 rovnopisy obdrží poskytovateľ a 2 rovnopisy obdrží objednávateľ.

10.3 Túto rámcovú dohodu možno meniť písomnými dodatkami podpísanými oboma účastníkmi dohody. Právne vzťahy rámcovou dohodou neupravené sa riadia právom Slovenskej republiky, predovšetkým príslušnými ustanoveniami Obchodného zákonníka v platnom znení. Neúčinnosť, neplatnosť, alebo neúplnosť akéhokoľvek ustanovenia tejto rámcovej dohody nemá účinok na platnosť ostatných ustanovení tejto rámcovej dohody. Účastníci dohody môžu nahradiť neúčinné, alebo neplatné ustanovenia zodpovedajúcou rámcovou dohodou, ktorá umožní čo najlepšie naplnenie účelu tejto rámcovej dohody.

10.4 Účastníci dohody vyhlasujú, že si túto rámcovú dohodu pred jej podpísaním prečítali, jej obsahu porozumeli a na znak toho, že obsah tejto rámcovej dohody zodpovedá ich skutočnej a slobodnej vôli, ju bez nátlaku podpísali. Účastníci dohody súčasne vyhlasujú, že ju podpisujú oprávnené osoby.

10.5 Neoddeliteľnou súčasťou tejto rámcovej dohody sú nasledujúce prílohy:

Príloha č. 1 – Cenová ponuka

V Košiciach, dňa: V ......................., dňa:

**(za objednávateľa) (za poskytovateľa)**

.................................................................. .........................................................

**Bytový podnik mesta Košice, s.r.o.**

Ing. Peter Vrábel, PhD. – konateľ